

วันที่ 24 ตุลาคม 2566

**ออมสิน กระตุ้นออมเงิน เนื่องในโอกาสวันออมแห่งชาติ 31 ต.ค. 2566**

**ฝาก 500 บาทขึ้นไป รับกระปุกออมสิน “บ้านชวนรักษ์โลก”**

ในโอกาสวันออมแห่งชาติ ประจำปี 2566 วันที่ 31 ตุลาคม 2566 ธนาคารออมสิน รณรงค์เชิญชวนคนไทยให้ความสำคัญกับการออมเงิน ร่วมฝากเงินกับธนาคารตั้งแต่ 500 บาทขึ้นไป รับกระปุกออมสิน “บ้านชวนรักษ์โลก” เป็นที่ระลึก โดยเปิดลงทะเบียนจองสิทธิที่เว็บไซต์ www.gsb.or.th และ LINE OFFICIAL : GSB Society ตั้งแต่วันที่ 27 - 30 ตุลาคม 2566 และเปิดให้ฝากเงินพร้อมรับกระปุกในวันที่ 31 ตุลาคม – 3 พฤศจิกายน 2566 ณ สาขาธนาคารออมสินที่ลงทะเบียนจองสิทธิไว้ (1 กระปุก ต่อ 1 ท่าน) ของมีจำนวนจำกัด สำหรับ กระปุกออมสิน ที่จัดทำขึ้นในโอกาสนี้ ได้นำผลงานวาดภาพของศิลปินเด็กออทิสติกจากมูลนิธิออทิสติกไทย ในโครงการ Artstory By AutisticThai มาออกแบบและพิมพ์ลวดลายลงบนกระปุกออมสิน มีลักษณะเป็นรูปทรงบ้าน 2 ชั้น ตัวบ้านบอกเล่าเรื่องราวที่สื่อถึงการกระตุ้นให้ประชาชนปลูกฝังจิตสำนึกด้านการอนุรักษ์ธรรมชาติและสิ่งแวดล้อม เพิ่มความโดดเด่นด้วยภาพแผงโซล่าเซลล์บนหลังคา ซึ่งถือเป็นพลังงานสะอาด ต้นแบบการรักษ์โลกอย่างยั่งยืน สอดคล้องกับภารกิจของธนาคารออมสิน ในฐานะธนาคารเพื่อสังคมที่ดำเนินการตามกรอบ ESG (Environment-Social-Governance)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_